વિસનગર પાલિકા તંત્ર પાસે શહેરમાં રખડતી, લોકોને શીંગડે ચડાવતી તેમજ ટ્રાફીકમાં અડચણરૂપ ગાયો પકડવા માટે કોઈ અનુભવ નથી. દર વર્ષે રખડતી ગાયો પકડવાના નાટક થાય છે અને પરિસ્થિતિ ઠેરની ઠેર જોવા મળે છે. પકડેલી ગાયો માટે દંડની વાતો થાય છે પરંતુ કોઈ દંડ કરવામાં આવતો નથી. ફક્ત ગાયો પકડવાના નામે હોબાળા થાય છે. શુક્રવારના દિવસે ખેરાલુ રોડ ઉપર ગાયો પકડવા પાલિકા ટીમ ગઈ હતી. પરંતુ એકપણ ગાય પકડવામાં આવી નહોતી. રોડ ઉપરથી ગાયો ઉઠાડવામાં આવી હતી. ત્યારબાદ રાત્રે જાણે આખુ શહેર ગાયમુક્ત કરવાનુ હોય તેમ પાલિકાની એમ્બ્યુલન્સ, ટ્રેક્ટરો સાથે ૫૦ કર્મચારીઓનુ ટોળુ ગાયો પકડવા નીકળ્યુ હતુ. ટોળાને જોઈ ગાયો જતી રહી હતી. આટલા ટોળાએ ફક્ત ૨૦ થી ૨૫ ગાયો પકડી હતી. પાલિકાની અને સરકારી જગ્યાઓમાં વિવિધ સમાજોએ વરંડા બાધ્યા હોવાથી પાલિકા પાસે ગાયો પુરવા કોઈ જગ્યા રહી નથી. જેથી પકડેલી ગાયો જ્યાં સ્વચ્છતા રાખવાની હોય ત્યાં ફાયર સ્ટેશનના સંપની જગ્યામાં પુરી હતી. આ બન્ને સંપમાંથી અડધા શહેરમાં પીવાનુ પાણી જાય છે. ત્યારે ગાયોના કારણે સંપની આસપાસ ભારે ગંદકી થઈ હતી.